Document ID: /roh_data/filtered/fineweb-2-filterrobots_roh.jsonl.gz/53910

Senza ils effects dal ferm franc fiss il gudogn però crudà ora per 80 milliuns pli aut, communitgescha la SBB. Cun in stop d’engaschar persunal nov, cun spetgar d’occupar plazzas vacantas e cun contractar meglras cundiziuns tar la cumpra hajan els pudì limitar quests effects negativs.
L'infrastructura fa quitads
Dapli expensas ha la SBB puspè gì tar il mantegniment da l’infrastructura. Il 2015 ha quest segment nudà ina sperdita da 96 milliuns francs, bunamain il dubel bler sco l’onn avant. Malgrà las grondas stentas è il stan dal trassé mo suffizient, sco il rapport davart il stan da la rait 2015 mussa. La segirezza è dentant garantida tenor la SBB.
Traffic da rauba deficitar
Sut squitsch è era il traffic da rauba da la SBB. Suenter dus onns cun resultats positivas ha il traffic da rauba puspè nudà cifras cotschnas l’onn passà. Il deficit munta a 22 milliuns francs.
Bun svilup tar ils passagiers
Tuttina anc ina buna novitad ha la SBB dal traffic da persunas. Quel ha nudà il 2015 2,7% dapli passagiers, ed in augment dal gudogn da 104 sin 131 milliuns francs. Ed era la cuntentientscha dals passagiers è creschida l’onn passà.
RR Novitads 10:00